Broj: 711-I-112-P-367-17/18-04-17

Zagreb, 12. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Marine Gašparić, zamjenice gradonačelnika Grada Opatije do 12. lipnja 2017.g., pokrenutom Odlukom Povjerenstva broj:** **711-I-1781-P-367/17-02-17 od 24. listopada 2017. g.,** na 24. sjednici, održanoj 12. listopada 2018. g., donosi sljedeću

**ODLUKU**

1. **Istovremenim primanjem plaće za obnašanje dužnosti zamjenice gradonačelnika Grada Opatije i primanjem božićnice u 2011.g. u iznosu od 500,00 kn, u 2012.g. u iznosu od 1.000,00 kn, u 2013.g. u iznosu od 1.100,00 kn te u 2014.g. u iznosu od 1.000,00 kn, te regresa za godišnji odmor u 2011.g. u iznosu od 1.950,00 kn, u 2012.g. u iznosu od 1.500,00 kn, u 2013.g. u iznosu od 1.000,00 kn, u 2014.g. u iznosu od 1.500,00 kn te u 2015.g. u iznosu od 1.500,00 kn, kao dodatnih naknada za poslove obnašanja javne dužnosti, dužnosnica Marina Gašparić počinila je povredu članka 7. točke d) ZSSI-a.**
2. **Za povrede ZSSI-a, opisane pod točkom I. izreke ove odluke, dužnosnici Marini Gašparić neće se izreći sankcija s obzirom da je od prestanaka obnašanja dužnosti zamjenice gradonačelnika Grada Opatije proteklo više od 12 mjeseci.**

Obrazloženje

Povjerenstvo je na 198. sjednici održanoj 24. listopada 2017. g. pokrenulo postupak za odlučivanje o sukobu interesa protiv dužnosnice Marine Gašparić, zamjenice gradonačelnika Grada Opatije do 12. lipnja 2017. g., zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje navedene dužnosti i koja proizlazi iz istovremenog primanja plaće za obnašanje navedene dužnosti i primitka božićnice u 2011.g. u iznosu od 500,00 kn, u 2012.g. u iznosu od 1.000,00 kn, u 2013.g. u iznosu od 1.100,00 kn te u 2014.g. u iznosu od 1.000,00 kn, te regresa za godišnji odmor u 2011.g. u iznosu od 1.950,00 kn, u 2012.g. u iznosu od 1.500,00 kn, u 2013.g. u iznosu od 1.000,00 kn, u 2014.g. u iznosu od 1.500,00 kn te u 2015.g. u iznosu od 1.500,00 kn.

Na odluku o pokretanju postupka dužnosnica Marina Gašparić podnijela je očitovanje u kojem u bitnom navodi kako smatra da nije u sukobu interesa odnosno da nije niti mogla imati saznanja da bi zbog primitka božićnice i regresa za godišnji odmor bila u sukobu interesa kao i da u obnašanju dužnosti zamjenice gradonačelnika nije bila ovlaštena za donošenje bilo kakvih odluka pa tako nije niti mogla sama sebi pogodovati. Dužnosnica nadalje navodi da je odmah po objavi službenih rezultata izbora 2009.g. dana 8. lipnja 2009.g. obavijestila Službu za upravni razvitak Grada Opatije da će dužnost zamjenice gradonačelnika Grada Opatije obnašati profesionalnio te da je i u drugome mandatu navedenu dužnost nastavila obnašati profesionalno. Navodi da joj je dana 16. lipnja 2009.g. uručeno rješenje o zasnivanju radnog odnosa te joj je dana 18. lipnja 2009.g. uručeno rješenje o broju dana godišnjeg odmora na koje ima pravo sukladno Kolektivnom ugovoru za lokalne službenike i namještenike i Pravilniku o radu. Ističe da je obnašanjem iste dužnosti nastavila ostvarivati svoja prava iz radnog odnosa na jednak način kao i u protekle 34 godini kada je bila zaposlena u gospodarstvu, zbog čega nije imala razloga sumnjati da bi primanjem božićnice i regresa bila u sukobu interesa.

Dužnosnica navodi kako je nakon što je dana 10. ožujka 2011.g. stupio ZSSI na snagu bila upozorena od nadležnih stručnih službi Grada Opatije na ohraničenja prtopisana tim Zakonom te je podnijela ostavke na članstvo u Nadzornom odboru trgovačkog društva Zračna luka Rijeka te u Upravnom vijeću ustanove „Doma za starije i nemoćne osobe“ u Voloskom. Ističe kako je dana 22. svibnja 2014.g. u postupku nadzora zakonitosti Pravilnika Zadarske županije kojim se uređuju prava dužnosnika Ministarstvo uprave obustavilo od primjene taj opći akt, pri čemu navedeni Pravilnik Zadarske županije nije bio objavljen u službenim glasilima, dok je Odluka Grada Opatije o drugim primanjima gradonačelnika i zamjenika gradonačelnika iz radnog odnosa bila objavljena u „Službenim novinama Primorsko-goranske županije“ broj 22/10. te je kao takva bila dostupna Ministarstvu uprave. Na prijedlog Ministarstva uprave Visoki upravni sud Republike Hrvatske presudom je usvojio tužbeni zahtjev Ministarstva da se ukine navedeni Pravilnik Zadarske županije, kada je zauzeto pravno stajalište da nije postojalo zakonsko uporište donošenje Pravilnika, što je i objavljeno u „Narodnim novinama“ broj 36/15.

Dužnosnica napominje kako je Ministarstvo uprave od stupanja ZSSI-a na snagu do dana 22. svibnja 2014.g. putem Uprave za politički sustav, državnu upravu te lokalnu i područnu (regionalnu) samoupravu provodilo postupke nadzora zakonitosti općiah akata jedinica lokalne i područne (regionalne) samouprave te da nije napisalo nikakvu uputu za postupanje u pogledu ostvarivanja prava na dodatne prihode lokalnih dužnosnika, već da je tek dana 10. lipnja 2015.g. nakon objave navedene presude Visokog upravnog suda Republike Hrvatske Ministarstvo uprave izradilo pisanu uputu za postupanje u odnosu na matrijalna prava lokalnih dužnosnika, s danom 30. rujna 2015.g. kao krajnjim danom za usklađivanje općih akata općina, gradova i županija, naokn čega je dana 14. srpnja 2015.g. Grad Opatije izmijenio svoju odluku i obustavio isplate. Navodi da je Grad Opatija član Udruge gradova te da se navedena tematika primanja dodatnih naknada nije otvarala jer gradovi razmatraju mnoge druge značajnije teme, a niti Državna revizija koja je dva puta provodila postupak revizije poslovanja Grada Opatije nije kontrolirala zakonitost isplate božićnica i regresa. Grad Opatija je u dva navrata, u 2009.g. te u 2014.g. sukladno Odluci Vlade RH o osnovici plaće državnih dužnosnika smanjivao utvrđenu osnovicu plaće lokalnih dužnosnika, slijedom ćega proizlazi kako prije 2015.g. nije postojalo javno tumačenje koje bi lokalnim dužnosnicima zabranjivalo primanje dodatne naknade za obnašanje javne dužnosti. Dužnosnica predlaže da se pokrenuti postupak protv nje obustavi.

Uz očitovanje priložena je Obavijest o načinu obavljanja dužnosti od 8. lipnja 2009.g. upućena od Marine Gašparić, zamjenice gradonačelnika Grada Opatije kojom obavještava Službu za upravni razvitak Grada Opatije da će po zasnivanju radnog odnosa zamjenice gradonačelnika Grada Opatija istu dužnost obnašati profesionalno, rješenje Službe za upravni razvitak Grada Opatije od 16. lipnja 2009.g. kojim se utvrđuje visina plaće dužnosnice, a kojim se pod točkom 4. izreke utvrđuje da će dužnosnica ostala materijalna prava iz radnog odnosa ostvarivati u skladu s propisima odnosno kolektivnim ugovorom koji se primjenjuje na službenike i namještenike u gradskim upravnim tijelima, rješenje o godišnjem odmoru Službe za upravni razvitak Grada Opatije od 18. lipnja 2009.g. kojim se dužnosnici utvrđuje pravo na godišnji odmor sukladno odredbama Pravilnika o radu i Kolektivnog ugovora za službenike i namještenike u gradskim upravnim tijelima, ostavka dužnosnice od 16. svibnja 2011.g. podnesena predsjedniku Skupštine trgovačkog društva Zračna luka Rijeka na članstvo u Nadzornom odboru navedenog trgovačkog društva, ostavka dužnosnice od 16. svibnja 2011.g. podnesena predsjedniku Skupštine trgovačkog društva Opatija 21 d.o.o. na članstvo u Nadzornom odboru navedenog trgovačkog društva te dopis Ureda Grada Opatije od 21. ožujka 2014.g. kojim se gradonačelnik i zemjenici gradonačelnika Grada Opatije obavještavaju o promjeni osnovice za obračun plaće državnih dužnosnika.

Člankom 3. stavkom 1. podstavkom 43. ZSSI-a propisano je da su gradonačelnik i njegovi zamjenici dužnosnici u smislu odredbi ZSSI-a, stoga je dužnosnica Marina Gašparić povodom obnašanja dužnosti zamjenice gradonačelnika Grada Opatije obvezna postupati sukladno odredbama ZSSI-a.

Uvidom u Konačne rezultate izbora za gradonačelnika Grada Opatije u mandatu 2017. g. – 2021. g. utvrđeno je kako dužnosnica Marina Gašparić nije izabrana na zamjenice gradonačelnika Grada Opatije za navedeno mandatno razdoblje, stoga je imenovana prestala obnašati navedenu dužnost 12. lipnja 2017. g.

Uvidom u registar dužnosnika kojeg ustrojava i vodi Povjerenstvo utvrđeno je kako je dužnosnica Marina Gašparić obnašala dužnost zamjenice gradonačelnika Grada Opatije u mandatu od 23. svibnja 2013. g. do 12. lipnja 2017. g. te u ranijem mandatnom razdoblju 2009.g. – 2013.g.

Uvidom u izvješće o imovinskom stanju dužnosnice Marine Gašparić koje je podnijela Povjerenstvu povodom prestanka obnašanja dužnosti zamjenice gradonačelnika Grada Opatije u mandatu 2013. g. – 2017. g., dužnosnica je navela kako je javnu dužnost obnašala profesionalno, zasnivanjem radnog odnosa, uz primanje plaće.

Člankom 4. stavkom 1. ZSSI-a propisano je da se plaćom dužnosnika u smislu ovog Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d.) ZSSI-a, kao jedno od zabranjenih djelovanja dužnosnika, propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u dopis Ministarstva uprave, Uprave za politički sustav, državnu upravu te lokalnu i područnu (regionalnu) samoupravu od **10. lipnja 2015. g.** proizlazi kako je navedeno Ministarstvo putem nadležnih ureda državne uprave u županijama dostavilo uputu za postupanje, kojim se ukazuje na obvezu **usklađivanja općih akata** jedinica lokalne i područne (regionalne) samouprave sa predmetnom uputom **najkasnije do 30. rujna 2015. g.** U uputi se tumači kako dužnosnici općina, gradova i županija ostvaruju pravo na plaću i druga prava iz rada sukladno Zakonu o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17.), ali se tumači da obnašanje dužnosti općinskih načelnika, gradonačelnika, župana i njihovih zamjenika nije isto što i rad u službeničkom odnosu niti se s istim može po bilo kojem osnovu izjednačiti te se stoga ističe kako se prava iz kolektivnih ugovora za službenike i namještenike kao i prava i obveze propisana Zakonom o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 4/18). u odnosu na pravo na primitak naknade za neiskorišteni godišnji odmor, neplaćeni dopust, regres, jubilarnu nagradu, otpremninu i druga prava, ne odnose na lokalne dužnosnike.

Na zahtjev Povjerenstva, Grad Opatija dostavio je očitovanje, klasa: 711-01/17-01/2, ur.broj: 2156/01-04/01-17-3 od 21. ožujka 2017.g., u predmetu P-260/16 u kojem se navodi da su dužnosniku Ivi Dujmiću, gradonačelnika Grada Opatije te Marini Gašparić i Fernandu Kiriginu, zamjenicima gradonačelnika Grada Opatije izvršene isplate božićnice i regresa na temelju Odluke o plaći i drugim primanjima gradonačelnika i zamjenika gradonačelnika iz radnog odnosa („Službene novine Primorsko-goranske županije“ broj 22/10.) od 1. lipnja 2010.g. Navedena Odluka izmijenjena je 14. srpnja 2015.g. na temelju upute za postupanje Ministarstva uprave od 10. lipnja 2015.g., u kojoj je dan rok za usklađivanje općeg akta najkasnije do 30. rujna 2017.g. U prilogu očitovanja dostavljeni su pregled isplata dužnosniku te dopis Ministarstva uprave, klasa: 023-01/15-01/167, ur.broj: 515-02-02/1-15-1 od 10. lipnja 2015.g.

Iz očitovanja Grada Opatije proizlazi da je dužnosnica Marina Gašparić, uz plaću za obnašanje dužnosti gradonačelnika, od Grada Opatije primila i božićnice u 2011.g. u iznosu 500,00 kn, u 2012.g. u iznosu 1.000,00 kn, u 2013.g. u iznosu 1.100,00 kn te u 2014.g. u iznosu 1.000,00 kn, te regres za godišnji odmor u 2011.g. u iznosu 1.950,00 kn, u 2012.g. u iznosu 1.500,00 kn, u 2013.g. u iznosu 1.000,00 kn, u 2014.g. u iznosu 1.500,00 kn te u 2015.g. u iznosu 1.500,00 kn.

Odlukom o plaći i drugim pravima gradonačelnika i zamjenika gradonačelnika iz radnog odnosa od 1. lipnja 2010.g. propisano je da dužnosnik koji dužnost obavlja profesionalno druga prava iz radnog odnosa ostvaruje u skladu s općim propisima o radu te s općim aktima Grada Opatije, odnosno kolektivnim ugovorom koji se primjenjuje na službenike i namještenike u gradskim upravnim tijelima, ako zakonom nije drukčije propisano. Odlukom o izmjenama Odluke o plaći i drugim pravima gradonačelnika i zamjenika gradonačelnika iz radnog odnosa od 14. srpnja 2015.g., odredba je izmijenjena na način da dužnosnik koji dužnost obavlja profesionalno osim prava na plaću, ostvaruje pravo na staž osiguranja za vrijeme obavljanja dužnosti te pravo na naknadu plaće i staž osiguranja po prestanku profesionalnog obavljanja dužnosti sukladno posebnom Zakonu koji uređuje prava, obveze i odgovornosti lokalnih dužnosnika. Dužnosnik koji dužnost obavlja profesionalno ima pravo na naknadu materijalnih troškova nastalih u vezi s obnašanjem dužnosti, i to dnevnice, putnih troškova i troškova noćenja, u visini koja je propisana aktima koji se primjenjuju na službenike i namještenike u gradskim upravnim tijelima, a za službena putovanja u inozemstvo na način i pod uvjetima utvrđenim propisima o izdacima za službena putovanja u inozemstvo za korisnike državnog proračuna.

Povjerenstvo napominje kako u provedenom postupku nije utvrđivalo je li se dužnosnica primanjem dodatnih naknada našla u situaciji sukoba interesa, već je utvrđivalo objektivnu okolnost primitka istih istodobno uz primanje plaće za obnašanja dužnosti zamjenice gradonačelnika, što predstavlja postupanje koje je suprotno članku 7. podstavku d) ZSSI-a.

Povjerenstvo ističe kako je člankom 7. točkom d) ZSSI-a, kao jedno od zabranjenih djelovanja dužnosnika, propisano da dužnosnici ne smiju primati dodatnu naknadu za poslove obnašanja javnih dužnosti. S obzirom da je prigodne nagrade dužnosnica Marina Gašparić primila povodom obnašanja dužnosti zamjenikce gradonačelnika Grada Opatije, Povjerenstvo tumači kako navedene naknade predstavljaju dodatne naknade za poslove obnašanja javnih dužnosti, stoga je dužnosnica Marina Gašparić primanjem istih istovremeno uz primanje plaće za obnašanja dužnosti zamjenika gradonačelnika Grada Opatije u razdoblju od 2011. g. do 2015. g., počinila povredu članka 7. točke d) ZSSI-a.

Sukladno uputi za postupanje Ministarstva uprave od 10. lipnja 2015. g. primanje navedenih naknada u suprotnosti je i s odredbama Zakona o lokalnoj i područnoj (regionalnoj) samoupravi, kao i Zakona o plaćama u lokalnoj i područnoj (regionalnoj) samoupravi. Povjerenstvo obrazlaže kako na postojanje povrede članka 7. točke d) ZSSI-a ne utječe okolnost što je Ministarstvo uprave tek u uputi za postupanje od 10. lipnja 2015. g. dalo tumačenje po kojem dužnosnicima koji dužnost obnašaju u jedinicama lokalne i područne (regionalne) samouprave ne pripada pravo na bilo kakve dodatke na plaću, kao niti druga materijalna prava koja ostvaruju službenici i namještenici na temelju radnog odnosa, pa im tako ne pripada ni pravo na regres, božićnicu, niti dar u naravi. Naime, Povjerenstvo je u predmetnom postupku utvrdilo povredu odredbi ZSSI-a, neovisno o tome predstavlja li postupanje dužnosnika ujedno i povredu odredbi nekog drugog zakona. Tumačenje odredbi Zakona o lokalnoj i područnoj (regionalnoj) samoupravi i Zakona o plaćama u lokalnoj i područnoj (regionalnoj) samoupravi od strane Ministarstva uprave samo dodatno potvrđuje tumačenje Povjerenstva o nedozvoljenosti primanja navedenih naknada.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenice gradonačelnika Grada Opatije.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Marina Gašparić, osobna dostava
2. Objava na internetskoj stranici Povjerenstva
3. Pismohrana